Na temelju članka 42. Zakona o lokalnim porezima ("Narodne novine", br. 115/16, 101/17, 114/22 i 114/23) i članka 30. Statuta Općine Privlaka („Službeni glasnik Zadarske županije“, broj 05/18, 07/21,11/22 i “Službeni glasnik Općine Privlaka” broj 04/23), Općinsko vijeće Općine Privlaka na svojoj . sjednici održanoj dana 2023. godine donijelo je

**ODLUKU**

**o porezima Općine Privlaka**

1. **OPĆE ODREDBE**

**Članak 1.**

(1) Ovom Odlukom utvrđuju se vrsta lokalnih poreza, stopa i visina lokalnih poreza te tijelo nadležno za utvrđivanje i naplatu lokalnih poreza koji pripadaju Općini Privlaka.

1. **VRSTE POREZA**

**Članak 2.**

1. Općina uvodi te joj pripadaju sljedeći lokalni porezi:
   1. porez na potrošnju,
   2. porez na kuće za odmor.
2. ***Porez na potrošnju***

**Članak 4.**

(1) Porez na potrošnju plaća se po stopi od 3%.

1. ***Porez na kuće za odmor***

**Članak 5.**

(1) Porez na kuće za odmor plaća se u iznosu od 5,00 eura po jednom četvornom metru korisne površine kuće za odmor.

1. **NADLEŽNOST**

**Članak 6.**

(1) Poslove u svezi s utvrđivanjem i naplatom lokalnih poreza iz članka 2. ove Odluke obavlja Jedinstveni upravni odjel.

**Članak 7.**

(1) Na sva pitanja koja nisu uređena ovom Odlukom primjenjuje se Zakon o lokalnim porezima i Opći porezni zakon.

1. **PRIJELAZNE I ZAVRŠNE ODREDBE**

**Članak 8.**

(1) Danom stupanja na snagu ove Odluke prestaje važiti Odluka o porezima Općine Privlaka („Službeni glasnik Zadarske županije“, br. 23/18, 04/23.).

**Članak 9.**

1. Ova Odluka će se objaviti u „Službenom glasniku Općine Privlaka“, a stupa na snagu
   1. siječnja 2024. godine.

KLASA:

URBROJ:

U Privlaci, 2023. godine

OPĆINSKO VIJEĆE

Predsjednik

Nikica Begonja

**O b r a z l o ž e n j e**

**O Nacrtu prijedloga Odluke o porezima Općine Privlaka**

Kako bi se omogućilo povećanje fiskalne autonomije jedinica lokalne samouprave u poreznim prihodima i smanjila ovisnost gradova i općina o prijenosima sredstava od države, Hrvatski sabor je dana 28. rujna 2023. godine donio Zakon o izmjenama i dopuni Zakona o lokalnim porezima („Narodne novine“ broj 114/23) te Zakon o izmjenama i dopunama Zakona o porezu na dohodak („Narodne novine“ broj 114/23).

Porez na potrošnju plaća se po stopi od 3 % te se navedena stopa ne mijenja u odnosu na dosadašnju Odluku o porezima Općine Privlaka.

Izmijenjen je najviši i najniži iznos po kojem se plaća porez na kuće za odmor te se isti sada može odrediti u rasponu od 0,60 do 5,00 eura po četvornom metru korisne površine kuće za odmor (za razliku od dosadašnjeg raspona koji je iznosio 0,66 do 1,99 eura po četvornom metru). Nadalje je bitno za napomenuti da je sada zakonom izričito propisano da obveza plaćanja poreza na dohodak s osnove obavljanja djelatnosti iznajmljivanja stanova, soba i postelja putnicima i turistima te organiziranja kampova prema odredbama posebnog propisa o porezu na dohodak nema utjecaja na utvrđivanje statusa kuće za odmor, koji se plaća po osnovi vlasništva kuće za odmor, a o čemu su do sada postojala različita mišljenja te je općina temeljem tumačenja drugostupanjskog tijela koje je rješavalo po žalbama i pravnoj praksi upravnog suda, postojanje obveze plaćanja poreza na dohodak, odnosno dobiti, temeljem obavljanja djelatnosti iznajmljivanja isključivala mogućnost utvrđivanja obveze plaćanja poreza na kuće za odmor.

Člankom 11. stavkom 1. Zakona o izmjenama i dopuni Zakona o lokalnim porezima („Narodne novine“, br. 114/23.) propisano je da su jedinice lokalne samouprave svoju odluku o lokalnim porezima dužne uskladiti sa odredbama toga Zakona do 15. prosinca 2023. godine, ali isto tako da odluke jedinica lokalnih samouprava donesene na temelju članka 42. stavka 1. Zakona o lokalnim porezima („Narodne novine“, br. 115/16., 101/17. i 114/22.) ostaju na snazi do 31. prosinca 2023. godine.

U odnosu na prethodnu odluku o porezima Općine Privlaka nema uvođenja novih lokalnih poreza već se mijenja stopa iznosa poreza na kuće za odmor.

Novom cjelovitom odlukom obuhvatile bi se sve relevantne izmjene i dopune propisa, a ista bi, sukladno propisima, stupila na snagu 1. siječnja 2024. godine, čime bi ujedno prestala važiti dosadašnja Odluka o porezima Općine Privlaka. O Nacrtu prijedloga Odluke provodi se savjetovanje sa zainteresiranom javnošću u trajanju od 30 dana, sukladno Zakonu o pravu na pristup informacijama.